Nehawu bly oor 5 300 poste | Maroela Media
Nehawu bly oor 5 300 poste
Aaron Motsoaledi, minister van gesondheid. Foto: ANA
Nehawu verwelkom die aankondiging dat meer as 5 300 poste vir gesondheidswerkers landwyd geskep gaan word.
Dr. Aaron Motsoaledi, gesondheidsminister, het die aankondiging gedoen ná 'n vergadering van die Nasionale Gesondheidsraad. Hy het gesê dié stap is nie net deel van die presidensiële stimuluspakket nie; dit strook ook met die aanbevelings van die presidensiële gesondheidsberaad wat 'n paar weke gelede gehou is.
Die poste sal in Januarie aanstaande jaar gevul word, sê Nehawu, en voeg by hulle is verheug dat 'n groot gedeelte van die nuwe poste aan verpleegsters toegewys sal word. "Dit bewys die gevolgtrekking van ons verpleegsterseminaar verlede maand dat Suid-Afrika meer verpleegsters nodig het om toe te sien dat hospitale en klinieke genoeg personeel vir hul werklading het," sê die vakbond.
Nehawu meen 'n tekort aan personeel is een van die hoofoorsake van die krisis in die openbare gesondheidsektor. Die ander is uitkontraktering, personeelwerwing, instandhouding van mediese toerusting en menslike hulpbronne.
"Die openbare gesondheidsektor gaan die ergste onder personeeltekort gebuk," meen Nehawu. "Dit word van ons lede en werkers verwag om die pligte uit te voer wat veronderstel is om die werk van vyf ander mense te wees.
"'n Verpleegster word gedwing om 'n portier, administrateur en versorger te wees. Die gevolg is ooreisde personeellede wat die gehalte van dienslewering versleg."
Motsoaledi het tydens sy aankondiging ook gesê: "Die aanstelling van gesondheidswerkers, wat 'n breë spektrum van gesondheidswerkers soos registrateurs, aptekers, aptekersassistente, radiografiste, spesialiste, sielkundiges, fisioterapeute en ander insluit, sal baie help om die gehalte van gesondheidsorg in staatsfasiliteite te verbeter."
Aaron Motsoaledi Nehawu
Steenhuisen wen eerste ronde teen KZN DA-leierskap
NEHWU terwille van die waarheid "'n Tekort aan bekwame, geroepe, toegewyde en deeglik opgeleide personeel is die oorsaak van die krisis in die openbare gesondheidsektor".
Al plaas hul nog n 100 000 duisend in daardie hospitale ,kan hul dit nie laat werk ,julle weet tog wat is al daardie probleme ha ha